Good Vibes Festival

Good Vibes Festival (GVF) ialah sebuah festival muzik tahunan anjuran Future Sound Asia yang diadakan di Malaysia sejak 2013. Pada awalnya, ia diadakan selama sehari, tetapi kemudiannya diadakan dalam tempoh dua hari sejak 2016, dan pada edisi 2023, dijadualkan selama tiga hari.

Sejarah

2010-an 
GVF mula dianjurkan sebagai konsert aneka artis pada 13 Ogos 2013 di Litar Antarabangsa Sepang, dengan barisan pemain seperti The Smashing Pumpkins dan Modest Mouse. Pada 2014, GVF dipanjangkan sebagai acara dua hari, dan menampilkan Ellie Goulding dan kugiran Empire of the Sun sebagai pemuzik utama. GVF tidak diadakan pada 2015, dan bermula 2016 dan edisi seterusnya, GVF diadakan di Genting Highlands.

2020-an 
GVF tidak diadakan pada 2020 dan 2021 berikutan perihal pandemik COVID-19. GVF kembali dianjurkan pada September 2022, kali ini dilakukan di Sunway Lagoon dengan nama Good Vibes Weekender, membawa penyanyi rap Korea, CL, dan Jackson Wang selaku barisan pemuzik utama. GVF pada edisi 2023 menandakan ulang tahun sedekad sejak edisi pertama. Edisi 2023 juga diadakan kembali di venue edisi-edisi terawal, Litar Antarabangsa Sepang, edisi pertama dengan (cubaan) tempoh anjuran tiga hari, dan menampilkan barisan utama pemuzik, mengikut hari anjuran: The 1975, The Kid Laroi dan The Strokes, di samping artis lain. Edisi ini juga mendapat perhatian atas kenaikan harga tiket sehingga menjadi harga termahal dalam sejarah penganjuran. Walau bagaimanapun, berikutan skandal melibatkan persembahan The 1975, GVF dibatalkan pada hari kedua dan ketiga (lihat bahagian Kontroversi).

Barisan pemuzik

Kontroversi

2023: Adegan homoseksual The 1975 

Edisi 2023 diganggu kontroversi besar yang melibatkan persembahan penutup malam hari pertama oleh The 1975, khususnya vokalisnya, Matty Healy. Dalam persembahan kugiran tersebut, Matty telah dilaporkan meludah di pentas, menyalakan rokok, membimbit botol wain, menghempaskan dron penganjur, serta kelihatan mabuk. Susulan tingkah laku tersebut, beliau menyatakan ketidakpuashatiannya tentang ulasan di Tiktok yang mengandaikannya sebagai pedofil dan kemudian menggunakan kesempatan di atas pentas untuk mengutuk perundangan berkaitan homoseks dan hak LGBTQ+ di Malaysia yang secara kuat menentang golongan LGBTQ+. Matty menyatakan bahawa pihaknya "telah membuat kesilapan. Semasa kami menempah rancangan, saya tidak melihatnya. [...] Jadi, saya menarik persembahan semalam dan kami berbual, kami berkata 'anda tahu, kami tidak boleh mengecewakan anak-anak kerana mereka bukan kerajaan'". Beliau mengutuk kerajaan Malaysia dengan hinaan retarded ("terencat" atau "bodoh") sebelum bertindak mencium rakan kugirannya, Ross MacDonald sebagai adegan dukungan LGBTQ+.

Pada keesokan hari, adegan itu menjadi isu senegara, dan The 1975 ditahan dan serta-merta disenarai hitam daripada melakukan persembahan di Malaysia. Pihak kerajaan Malaysia kemudiannya mendesak penganjur untuk membatalkan festival muzik selanjutnya, dengan menyatakan bahawa "kelakuan dan kenyataan kontroversi" oleh Matty adalah "berlawanan dengan tradisi dan nilai budaya tempatan." Warga-warga minoriti yang berkaitan LGBTQ+ telah menyatakan bahawa tindakan Matty telah merosakkan usaha mereka dalam memperjuangkan hak mereka dan tindakannya merupakan aktivisme performatif yang dilakukan tanpa memikirkan akibat yang akan dialami oleh minoriti-minoriti yang terlibat. Berikutan kontroversi tersebut, The 1975 telah membuat kenyataan bahawa persembahan mereka yang dijadualkan berlangsung di Indonesia dan Taiwan telah dibatalkan.

Nota

Rujukan

Pautan luar 

 

Penubuhan 2013 di Malaysia
Acara tahunan di Malaysia
Festival muzik di Malaysia